་གཏེར་འདི་འབྱིན་དུས་ཚིགས་ལགས༔ས་མོ་ལུག་ལ་ཟབ་གཏེར་སྒོ་འབྱེད་དེ༔ཤིང་མོ་གླང་ལ་ཡི་གེར་ཕབ་ཙམ་ནས༔བདུད་ཀྱི་སྡེ་དཔོན་བཅུ་གཉིས་རིམ་བཞིན་འཇོམས༔དེ་རྗེས་བདུད་དང་དམ་སྲིས་རྒྱུད་བསླུས་ནས༔གཏེར་མིན་གཏེར་འདྲས་ས་སྟེང་ཁྱབ་པ་འབྱུང་༔འདི་དུས་ཟབ་གཏེར་འབྱིན་པའི་དུས་ཚིགས་ཏེ༔ཆོས་ཀྱི་བདག་པོ་བརྒྱ་ཕྲག་ལྷག་ཙམ་འབྱུང་༔དེ་རྣམས་ད་ལྟ་བདག་གི་སྨོན་ལམ་མཐུས༔བྱང་ཆུབ་སེམས་དཔའ་འགྲོ་བའི་དོན་ཕྱིར་སྤྲུལ༔གདུལ་བྱའི་ལྷག་མ་བརྒྱ་ཕྲག་བཅོ་ལྔ་འདུལ༔དེ་རྣམས་ད་ལྟ་བདག་གི་ཞལ་སྔར་འཁོད༔གསུང་ཐོས་གདམས་པ་ཐོབ་པ་ཤ་སྟག་གོ༔གཞན་ཡང་ཟབ་ཆོས་འདི་འཕྲད་མི་རྣམས་ཀུན༔ཐར་པའི་ལམ་སྣེ་ཟིན་ཅིང་ཚེ་རབས་ཀུན༔དལ་འབྱོར་བཅོ་བརྒྱད་ལྡན་པའི་ལུས་ཐོབ་འགྱུར༔མཐར་ཐུག་པདྨ་ང་ཡི་དྲུང་དུ་འཕོ༔བསྐྱེད་དང་རྫོགས་པའི་རིམ་པ་ཚུལ་བཞིན་དུ༔གཞུང་བཞིན་ཚེ་གཅིག་ཉམས་སུ་ལེན་པའི་མི༔ཕུང་པོ་ལྷག་མ་མེད་པར་མྱ་ངན་འདའ༔གནས་སྐབས་བར་ཆད་གེགས་རྐྱེན་ངན་རྒུ་སེལ༔ཟབ་གཏེར་བསྟན་པའི་གདུལ་བྱ་དེ་ལྟར་ལགས༔ཡོན་ཏན་བགྲང་ན་བསམ་གྱིས་ཁྱབ་པ་མིན༔སྔོན་ཚེ་ན་ལེནྡྲ་ཡི་གཙུག་ལག་ཁང་༔དེར་གནས་དགེ་སློང་ཞིག་གིས་ལོག་སྨོན་བཏབ༔རྒྱ་མཚོའི་ཕ་མཐར་ཕྱིན་ཏེ་འབྱུང་པོ་བསྒྲུབ༔འགྲུབ་སྟེ་རྒྱུད་བརླམས་ལོག་པའི་བསྟན་བཅོས་བརྩམས༔འབྱུང་པོ་རཀྵ་གཟི་འབར་བསྡོང་ཟླ་བྱས༔རང་གི་སྟོན་པ་མང་དུ་འཕེལ་བའི་སྡེ༔སྲུང་མས་བསྐུལ་བས་སྟོབས་ལྡན་རྒྱལ་པོས་བཅོམ༔མཁས་ཤིང་རང་ལུགས་གྲུབ་པ་བརྙེས་པ་ཡིས༔བསྟན་ལ་རྒོལ་ཕྱིར་ས་མཐར་བགྲོད་པ་ཞིག༔ལྷག་མར་ལུས་པས་ཀླ་ཀློ་ཞེས་བྱའི་སྡེ༔མང་དུ་འཕེལ་ཏེ་འཛམ་གླིང་མཐའ་ནས་བསྐོར༔རྫས་སྔགས་ཏིང་ངེ་འཛིན་གྱི་སྟོབས་ཤུགས་ཀྱིས༔རྩྭ་སྐམ་དག་ལ་མེ་དཔུང་མཆེད་པ་བཞིན༔སྐྱེ་འགྲོའི་རྒྱུད་བརླམ་བསྟན་པའི་ཞིང་ས་འཇོམས༔བྱ་བྱེད་བརྗོད་རྐྱེན་གཡོ་སྒྱུས་རྒྱུད་གང་སྟེ༔སྙིགས་མ་ལྔ་བདོ་མི་ཐུབ་ལྔ་འབྱུང་ནས༔ཕ་སྤུན་ནང་འཁྲུག་ཕུ་ནུ་ཉེ་བ་འཐབ༔རི་རླུང་མེད་པར་ཨར་ཇག་རྐུན་མ་དར༔རང་གིས་རང་ལ་ཡིད་མི་ཆེས་པ་འབྱུང་༔རྟ་དང་མཚོན་ཆ་ཕྱུག་ནོར་མཆོག་ཏུ་འཛིན༔གོ་ཆ་སྣ་ཚོགས་གོས་ཀྱི་མཆོག་ཏུ་བཀུར༔རྒྱ་ནག་རྒྱལ་པོ་མཐའ་མིའི་བུ་མོར་འགྲོགས༔དེ་ཡི་དབང་གིས་མཐའ་མི་དབུས་སུ་རྡིབ༔འབྱུང་པོའི་རིགས་སྔགས་རྫས་སྦྱོར་འཕྲུལ་སྟོབས་ཀྱིས༔ཟླ་བ་བཅོ་ལྔར་ནམ་མཁའ་ཁྲག་མདོག་འགྱུར༔མི་ནད་ཕྱུགས་ནད་མ་ངེས་སྣ་ཚོགས་འབྱུང་༔ལོ་ཉེས་སད་སེར་ཐན་པ་འབུ་སྲིན་དང་༔སྲོག་ཆགས་ཕྲ་མོས་འབྲས་བུ་སྣ་ཚོགས་འཇོམས༔མུ་གེའི་བསྐལ་པས་མི་རྣམས་ཕལ་ཆེར་འཆི༔ཕྱུག་པོ་ནོར་ལྡན་དབུལ་པོས་ཧབ་ཐོབ་བྱེད༔དགོན་གནས་ཆོས་སྡེ་ཆོམ་རྐུན་ཚོགས་ཀྱིས་འཇོམས༔མེ་སྤྲེལ་ལོ་ནས་ནད་ཀྱི་བསྐལ་ངན་དར༔མེ་བྱའི་ལོ་ནས་མུ་གེའི་བསྐལ་ངན་འབྱུང་༔ས་ཁྱིའི་ལོ་ནས་མཚོན་གྱི་ཡོ་ལང་འཚུབས༔ཕྱི་འཁྲུགས་ནང་འཁྲུགས་འཁྲུག་རྩོད་འཐབ་ར་འཆའ༔དེ་ནས་མདོ་སྔགས་གཉིས་ཀྱི་བསྟན་པ་ནི༔རིམ་བཞིན་ཉི་ཟླ་སྤྲིན་གྱིས་བསྒྲིབ་ལྟར་ནུབ༔ཀླ་ཀློའི་ཆོས་ཀྱིས་ས་སྟེང་ཐམས་ཅད་ཁྱབ༔བསྐལ་ངན་དེ་རུ་མ་ཐུག་སྔ་ཐོག་ཏུ༔གདུལ་བྱའི་ལྷག་མ་ཟབ་གཏེར་འདིས་སྡུད་དེ༔སླར་ཡང་ས་སྤྱོད་མཁའ་འགྲོའི་དབྱིངས་སུ་ཡིབ༔ཅེས་གསུངས་མཁའ་འགྲོ་ཡེ་ཤེས་མཚོ་རྒྱལ་གྱིས༔ཀྱེ་མ་ཉོན་མོངས་སེམས་ཅན་སྙིང་རེ་རྗེ༔དེ་དག་དུས་ཀྱི་ཁུག་པ་ཆེན་པོ་སྟེ༔བཟློག་པའི་ཐབས་མེད་བསྐལ་པའི་ཁུག་པ་ལགས༔གདུལ་བྱའི་ལྷག་མ་དབྱིངས་སུ་སྡུད་པ་ཡི༔ཟབ་གཏེར་མཆོག་འདི་གཏེར་སྟོན་སུ་ཡིས་འབྱིན༔ད་ལྟའི་རྗེ་འབངས་ནང་ནས་གང་ལགས་དང་༔དེ་འཁོར་བཀའ་བབ་ཆོས་བདག་ཇི་ཙམ་མཆིས༔ཉེར་འཚེའི་གེགས་དང་བར་ཆད་ཡོད་དམ་མེད༔དུས་གསུམ་མཁྱེན་པ་ཉིད་ཀྱིས་བསྟན་དུ་གསོལ༔ཞེས་ཞུས་ཨོ་རྒྱན་ཆེན་པོའི་ཞལ་ན་རེ༔ཡང་ཅིག་གསོན་དང་ཇོ་མོ་མཚོ་རྒྱལ་མ༔ཟབ་མོའི་གཏེར་འདི་འབྱིན་པའི་གཏེར་སྟོན་ནི༔ད་ལྟའི་འབྲོག་བན་ཁྱེའུ་ཆུང་ལོ་ཙཱ་བ༔གཏེར་སྟོན་བརྒྱད་ཀྱི་སྐྱེ་ཕྲེང་བརྒྱུད་པའི་མཐར༔ཁམས་ཀྱི་གསེར་ལུང་ནམ་སྙིང་རུས་བརྒྱུད་འཛིན༔གར་དབང་ལྷ་ཡི་མིང་འཛིན་ཤེས་རབ་ཅན༔རྫོགས་ཆེན་བསྟན་པའི་ཉི་མ་ལྟ་བུ་འབྱུང་༔དེ་ལ་ས་གཏེར་དགོངས་གཏེར་གཉིས་ཀ་འབབ༔འབྲེལ་ཚད་རིག་འཛིན་གཉིས་པའི་ས་རུ་འཕོ༔མ་ངེས་སྤྱོད་པ་སྒྱུ་མ་ལྟ་བུར་སྟོན༔བརྟུལ་ཞུགས་སྤྱོད་པས་རྟག་འཛིན་ཞེན་པ་གཅོད༔ཆོས་ཀྱི་བདག་པོ་ཁྲི་སྲོང་ལྡེའུ་བཙན་དང༔རྒྱལ་སྲས་ལྷ་རྗེ་མུ་རུམ་བཙན་པོ་དང་༔ལང་གྲོ་ལོ་ཙཱ་ཨ་ཙར་དཔལ་དབྱངས་དང་༔སངས་རྒྱས་ཡེ་ཤེས་གསང་བདག་རྡོ་རྗེ་ཅན༔རྡོ་རྗེ་ཕུར་པའི་དངོས་སྤྲུལ་དང་ནི་བརྒྱད༔བྱང་ཆུབ་སེམས་དཔའ་འགྲོ་བའི་དོན་ཕྱིར་དུ༔རིགས་ཀྱི་སྲས་སུ་སྤྲུལ་ནས་བརྒྱུད་པ་འཛིན༔ཆོས་ཀྱི་བདག་པོ་དེ་དག་ཐམས་ཅད་ལ༔མ་ནོར་བ་ཡི་རྟགས་ནི་འདི་ལྟར་མཆིས༔ཟབ་ཆོས་འདི་ལ་རྩེ་གཅིག་དད་ཅིང་མོས༔འཛིན་སྐྱོང་སྤེལ་བའི་ལས་ལ་རྟག་ཏུ་བརྩོན༔སྒྲུབ་པ་ལྷུར་ལེན་ལྟ་སྒོམ་ལ་སློབ་ཅིང་༔ངེས་གསང་རྫོགས་པ་ཆེན་པོའི་བརྒྱུད་པ་འཛིན༔སྨོན་ལམ་ལས་འབྲེལ་གདུལ་བྱའི་ཚོགས་ལ་འདོམས༔བརྒྱུད་པའི་ཟམ་འཛུག་རིག་འཛིན་ས་རུ་སྦྱོར༔དེ་དག་པད་འབྱུང་ང་དང་གཉིས་སུ་མེད༔འབྲེལ་བ་ཐོབ་ཚད་ངན་སོང་སྐྱེ་སྒོ་ཁེག༔པད་འབྱུང་ང་དང་སྐད་ཅིག་འདུ་འབྲལ་མེད༔འཁྲུལ་མེད་རྟགས་རྣམས་དེ་དང་མི་ལྡན་པའི༔ལས་ཀྱིས་དབང་གིས་འཕང་བའི་བུ་དང་ནི༔བུ་མོ་དག་ལ་རྟགས་རྣམས་ཚང་མི་འགྱུར༔ཚུལ་དེ་མ་ནོར་ཟབ་ཆོས་གཏད་རྒྱ་ཁྲོལ༔དེ་དག་ཀུན་གྱི་ཚེ་དང་ཆོས་རྣམས་ལ༔གེགས་དང་བར་ཆད་གཡུལ་རྐྱེན་བཟློག་པའི་ཕྱིར༔གནོད་སྦྱིན་ཤན་པ་དབང་དྲག་རྒྱལ་པོ་དང་༔ལྷ་ཆེན་དབང་ཕྱུག་མ་ཧཱ་དཱེ་ཝ་དང་༔གཟའ་བདུད་སྲོག་གི་སྤུ་གྲི་འབར་བ་རྣམས༔བཀའ་ཡི་སྲུང་མ་གཉེན་པོར་བརྟེན་ནས་སུ༔འགྲུབ་ལྟས་མངོན་དུ་མ་གྱུར་བར་དུ་བསྒྲུབ༔དཔལ་ཆེན་རྡོ་རྗེ་གཞོན་ནུ་ལྷག་ལྷར་བསྒྲུབ༔ཕ་ལྷར་གདིང་བཅས་རྐྱེན་ངན་བར་ཆད་སེལ༔ལྟ་བའི་གདིང་ཐོབ་སྒོམ་པའི་ལམ་དུ་ཚུད༔ཕྱོགས་མེད་འགྲོ་དོན་འབྱུང་བར་གདོན་མི་ཟ༔གཞན་ཡང་བཀའ་བབ་ཆོས་ཀྱི་བདག་པོ་ནི༔སྙི་ཡི་སྟོད་དུ་སངས་རྒྱས་ཡེ་ཤེས་ཀྱི༔དངོས་སྤྲུལ་ཕུར་པའི་བཀའ་བབ་ཆེན་པོ་ནི༔ཆོས་ཀྱི་བདག་པོ་རང་གྲོལ་མིང་མཐའ་ཅན༔དབང་ཕྱུག་ཆེན་པོའི་སྒྲུབ་པ་དང་འཕྲད་ན༔ལོངས་སྤྱོད་དཔལ་རྒྱས་ཚེ་ཡི་བར་ཆད་སེལ༔གནས་དེར་ཨ་བྷ་ཡ་ཡི་མཚན་འཛིན་པ༔སྐྱེ་ཕྲེང་གཉིས་སུ་ཆོས་ཀྱི་བདག་པོ་སྟེ༔རྡོ་རྗེ་ཕུར་པའི་སྒྲུབ་པ་དང་འཕྲད་ནས༔གནོད་སྦྱིན་ཤན་པ་དམར་ནག་དང་འཕྲད་ན༔ཚེ་ཡི་གེགས་སེལ་མཐུ་ཡི་དངོས་གྲུབ་བརྙེས༔དབང་ཕྱུག་ཆེན་པོས་གཞན་སྣང་དབང་དུ་བསྒྱུར༔གནས་དེར་དཔལ་གྱི་རྡོ་རྗེ་རྣམ་རོལ་གར༔རྣལ་འབྱོར་དམ་པ་སྙིང་པོའི་མིང་མཐའ་ཅན༔རྡོ་རྗེ་ཕུར་པའི་སྒྲུབ་པ་དང་འཕྲད་ན༔ཚེ་ཡི་གེགས་སེལ་མངོན་སྤྱོད་ལས་ལ་དབང་༔དབང་ཕྱུག་ཆེན་པོས་འདོད་དོན་ཕྲིན་ལས་སྒྲུབ༔གནས་དེར་ཡེ་ཤེས་དབྱངས་ཀྱི་རྣམ་རོལ་གར༔རྣལ་འབྱོར་དབང་ཕྱུག་རྣམ་གྱི་མིང་མཐའ་ཅན༔རྡོ་རྗེ་ཕུར་པའི་སྒྲུབ་པ་དང་འཕྲད་དེ༔ལོ་གསུམ་ཟླ་གསུམ་ཞག་གསུམ་སྒྲུབ་གཞོལ་ན༔ཚེ་ཡི་གེགས་སེལ་བསྟན་ལ་ཕན་ཆེར་ཐོགས༔གནས་དེར་རྣལ་འབྱོར་བསམ་གྱི་མིང་མཐའ་ཅན༔རྡོ་རྗེ་ཕུར་པའི་སྒྲུབ་པ་དང་འཕྲད་ན༔གཡུ་སྒྲ་སྙིང་པོའི་སྨོན་ལམ་མཐུ་བཙན་པས༔ཚེ་ཡི་གེགས་སེལ་མངོན་སྤྱོད་ལས་ལ་དབང་༔དེ་དག་སྨོན་ལོག་བདུད་ཀྱི་སྟོབས་དབང་གིས༔ཚེ་གེགས་བར་ཆད་རྐྱེན་དབང་མི་ཤོར་ཕྱིར༔ལྷ་ཆེན་དབང་ཕྱུག་ཆེན་པོའི་སྒྲུབ་པ་ལ༔ནན་ཆེར་འབད་ཅིང་གྲུབ་ལྟས་མངོན་གྱུར་བྱ༔གནས་དེས་གཞན་སྣང་དབང་དུ་འདུ་བ་དང་༔ལོངས་སྤྱོད་དཔལ་འབྱོར་མི་ཟད་གཏེར་དུ་འཕེལ༔གནོད་སྦྱིན་ཤན་པ་དམར་ནག་སྒྲུབ་བརྩོན་ཏེ༔གྲུབ་ལྟས་མངོན་དུ་གྱུར་ན་བགེགས་ཚོགས་གཞོམ༔གཞན་ཡང་དགོན་གནས་ཆེན་པོ་དེ་ཉིད་དུ༔སྨོན་ལམ་ལས་ཀྱིས་འབྲེལ་བའི་སྐྱེས་བུ་ནི༔འོད་གསལ་ཐེག་ཆེན་བཀའ་བབ་དམ་པ་རྣམས༔བཅུ་ཕྲག་བདུན་གྱིས་རིག་འཛིན་ས་ལམ་བགྲོད༔གནས་དེ་མི་རིང་སྙི་ཡི་ལུང་པ་རུ༔ཐང་སྟོང་སྤྲུལ་པ་རྒྱལ་མཚན་མིང་མཐའ་ཅན༔རྡོ་རྗེ་ཕུར་པའི་སྒྲུབ་པ་དང་འཕྲད་ནས༔ལོ་གསུམ་ཟླ་གསུམ་ཞག་གསུམ་སྒྲུབ་གཞོལ་ན༔མངོན་སྤྱོད་ལས་འགྲུབ་ཚེ་ཕུག་མཐའ་རུ་ཕྱིན༔ལྷ་ཆེན་དབང་ཕྱུག་འགྲུབ་ལྟས་མངོན་གྱུར་བར༔བསྒྲུབ་ན་གཞན་སྣང་དབང་དུ་བསྒྱུར་ནས་སུ༔བསྟན་དང་འགྲོ་ལ་ཕན་ཐོགས་དཔག་མེད་འབྱུང་༔ཡང་ཅིག་རྣལ་འབྱོར་རཏྣའི་མིང་ཅན་འབྱུང་༔ཆེ་མཆོག་རྡོ་རྗེ་གྲོ་ལོད་དང་འཕྲད་ན༔ཚེ་གེགས་སེལ་ཞིང་ཉམས་རྟོགས་ཡོན་ཏན་རྒྱས༔ཡང་ཅིག་རྣལ་འབྱོར་སྲུང་གི་མིང་མཐའ་ཅན༔གུ་རུ་དྲག་པོའི་སྒྲུབ་པ་དང་འཕྲད་ན༔ལྷ་འདྲེ་མི་གསུམ་དབང་དུ་འདུ་བར་འགྱུར༔རྡོ་རྗེ་ཕུར་པའི་སྒྲུབ་སྐོར་དང་འཕྲད་ན༔མངོན་སྤྱོད་ལས་འགྲུབ་བསྟན་འགྲོར་ཕན་ཆེར་ཐོགས༔གནས་དེར་སྐྱེས་མཆོག་རྒྱལ་གྱི་མིང་མཐའ་ཅན༔རྡོ་རྗེ་ཕུར་པའི་སྒྲུབ་པ་དང་འཕྲད་ཅིང་༔ལྷ་ཆེན་དབང་ཕྱུག་གཟའ་བདུད་བསྒྲུབ་བརྩོན་ཏེ༔གྲུབ་ལྟས་མངོན་དུ་མ་གྱུར་བར་དུ་ནི༔བསྒྲུབ་པའི་ལས་དང་སྐལ་བར་ལྡན་གྱུར་ན༔ཚེ་ཕུག་མཐའ་ཕྱིན་མངོན་སྤྱོད་ཕྲིན་ལས་འགྲུབ༔གཞན་སྣང་དབང་སྡུད་བསྟན་འགྲོར་ཕན་ཆེར་འགྲུབ༔གནས་དེར་འོད་གསལ་རྫོགས་ཆེན་བཀའ་བབས་པའི༔སྐྱེས་མཆོག་དྲུག་ཕྲག་གཉིས་ཀྱིས་རིག་འཛིན་བརྙེས༔རྟ་གདོང་སྒང་དུ་རྡོ་རྗེའི་མིང་མཐའ་ཅན༔ཚེ་གཅིག་མངོན་སངས་རྒྱས་པའི་འབྲས་བུ་འཐོབ༔སྨར་གྱི་སྟོད་དུ་རྒྱ་མཚོའི་མིང་མཐའ་ཅན༔དེ་ནི་གཡུ་སྒྲ་སྙིང་པོའི་རྣམ་འཕྲུལ་ལགས༔དཔལ་ཆེན་རྡོ་རྗེ་གཞོན་ནུའི་སྒྲུབ་པ་དང་༔འཕྲད་དེ་སྒྲུབ་པ་ལྷུར་ལེན་བྱེད་པ་དང་༔ལྷ་ཆེན་དབང་ཕྱུག་ཆེན་པོའི་སྒྲུབ་བརྩོན་ཏེ༔འགྲུབ་ལྟས་མངོན་དུ་གྱུར་པ་ཞིག་བྱུང་ན༔ཚེ་ཡི་གེགས་སེལ་གཞན་སྣང་དབང་དུ་བྱེད༔བསྟན་དང་འགྲོ་ལ་ཕན་ཐོགས་རྒྱ་ཆེར་འབྱུང་༔ཡུལ་དེར་སྐྱེས་མཆོག་མང་གའི་མིང་མཐའ་ཅན༔དབེན་པའི་རི་སུལ་འཛིན་ཅིང་སྒྲུབ་ལ་བརྩོན༔དེ་ལ་འོད་གསལ་རྫོགས་ཆེན་བཀའ་ཡང་བབས༔ཡང་ཅིག་སྐྱེས་མཆོག་བཅུ་པའི་མིང་མཐའ་ཅན༔དེ་ལ་རྟ་མགྲིན་ཡང་ཁྲོས་བཀའ་བབ་ཅིང་༔གནོད་སྦྱིན་ཤན་པ་དྲག་ཤུལ་སྒྲུབ་ལ་དབང་༔ཁྲོས་མ་དང་ནི་རྫོགས་ཆེན་མ་བུ་ཡི༔བཤད་སྒྲུབ་བསྟན་པ་འཛིན་ལ་དབང་ཡང་འབྱོར༔ཡུལ་དེར་སྐྱེས་མཆོག་རྒྱན་གྱི་མིང་མཐའ་ཅན༔མ་ངེས་ཕྱོགས་མེད་རྒྱལ་ཁམས་ཀུན་ཏུ་རྒྱུ༔དམ་སྲི་ནག་པོའི་ཚེ་བདུད་མ་བྱུང་ན༔རྫོགས་ཆེན་མ་བུ་ཁྲོས་མ་སྐོར་གསུམ་དང་༔ལྷ་ཆེན་དབང་ཕྱུག་མ་ཧཱ་དཱེ་ཝ་ལ༔བསྟེན་ན་སྐྱེ་འགྲོའི་བློ་ཡིད་དབང་བསྒྱུར་ཏེ༔བསྟན་དང་འགྲོ་ལ་ཕན་ཐོགས་རྒྱ་ཆེར་འབྱུང་༔ཡུལ་དེར་བཀའ་བབས་བུ་ཆེན་བདུན་ཕྲག་འབྱུང་༔དེ་དག་རྐྱེན་ལས་གདུལ་བྱའི་ཚོམ་བུ་འདྲེན༔གསེར་སྟོད་སྐྱེས་མཆོག་བཟང་པོའི་མིང་མཐའ་ཅན༔སྨོན་ལོག་བདུད་ཀྱིས་སྲོག་ལ་མ་རྒོལ་ན༔ཁྲོས་མ་ལོ་གསུམ་བསྒྲུབ་ན་གྲུབ་པ་ཐོབ༔བསྟན་དང་འགྲོ་ལ་ཕན་ཐོགས་རྒྱ་ཆེར་འབྱུང༔ཡུལ་དེར་སྐྱེས་མཆོག་བསོད་ནམས་མིང་མཐའ་ཅན༔སྒྲུབ་པ་མཐར་ཕྱིན་ཚེ་འདིར་མངོན་སངས་རྒྱས༔ཡང་ཅིག་རྣལ་འབྱོར་ཤྲཱིའི་མིང་མཐའ་ཅན༔སྒྲུབ་ལ་མངའ་བརྙེས་ཚེ་འདིར་གྲོལ་བ་ཐོབ༔ཡང་ཅིག་སྐྱེས་མཆོག་སེམས་ཀྱི་མིང་མཐའ་ཅན༔ཚེ་སྒྲུབ་མཐའ་ཕྱིན་བསྟན་འགྲོའི་མགོན་དུ་འགྱུར༔ཡང་ཅིག་སློབ་བུ་སྣོད་ལྡན་བདུན་ཕྲག་བཅུའི༔རྣམ་པར་སྨིན་པའི་རིག་འཛིན་མཆོག་བརྙེས་འགྱུར༔ལི་རྩང་གཡུ་རི་སྣོད་ལྡན་བཅུ་ཕྲག་ལྔས༔རྣམ་པར་གྲོལ་བའི་ས་ལམ་མཆོག་ཏུ་བརྒལ༔རྨ་སྟོད་ལས་ལྡན་སློབ་བུ་བཅོ་ལྔ་འབྱུང་༔སྒྲུབ་པ་མཐར་ཕྱིན་ཐར་པའི་ལམ་སྣེ་ཟིན༔རྡོ་སྙིའི་མཚམས་སུ་བུ་སློབ་བརྒྱ་རྩ་འབྱུང་༔ཁྱད་པར་རྒྱ་མཚོའི་མིང་མཐའ་ཅན་ཞིག་དང་༔སྒྲ་ཡི་མིང་མཐའ་ཅན་ཟུང་སྒྲུབ་མཐར་སོན༔རྡོ་ཡི་སྟོད་དུ་རྒྱ་མཚོའི་མིང་མཐའ་ཅན༔ཟུང་ཞིག་ཆོས་ཀྱི་བདག་པོར་ལས་ཀྱིས་འཕེན༔ཡང་ཅིག་སྐྱེས་མཆོག་དབང་གི་མིང་མཐའ་ཅན༔སྒྲུབ་པ་ལྷུར་ལེན་ནུས་ན་མངོན་སངས་རྒྱས༔ཡང་ཅིག་སྐྱེས་མཆོག་མཆོག་གི་མིང་མཐའ་ཅན༔རྫོགས་ཆེན་མ་བུའི་གདམས་པ་དང་འཕྲད་ན༔ཚེ་འདིའི་བཅུ་གསུམ་རྡོ་རྗེ་འཛིན་པར་གྲོལ༔ཡང་ཅིག་རྣལ་འབྱོར་རྒྱལ་གྱི་མིང་མཐའ་ཅན༔དེ་དག་པད་འབྱུང་ང་དང་གཉིས་སུ་མེད༔རྫ་རྒྱུད་སྐྱེས་མཆོག་བསྟན་འཛིན་མིང་མཐའ་ཅན༔ཡང་ཅིག་སྐྱེས་མཆོག་དཔལ་གྱི་མིང་མཐའ་ཅན༔དེ་གཉིས་དཔལ་ཆེན་རྡོ་རྗེ་གཞོན་ནུ་དང་༔འཇམ་དཔལ་གསང་བ་འདུས་པའི་བཀའ་བབས་ཏེ༔ཡང་ཅིག་དཔལ་གྱི་སེང་གེའི་རྣམ་འཕྲུལ་འབྱུང་༔དེ་ལ་དཔལ་ཆེན་རྡོ་རྗེ་གཞོན་ནུ་དང་༔ལྷ་ཆེན་མ་ཧཱ་དཱེ་ཝའི་བཀའ་ཡང་བབས༔ཡུལ་དེར་སྐྱེས་མཆོག་རྣམ་གྱི་མིང་མཐའ་ཅན༔དེ་ལ་མ་ཅིག་ཁྲོས་མའི་སྒྲུབ་སྐོར་དང་༔རྫོགས་ཆེན་མ་བུའི་བཀའ་བབས་བསྒྲུབ་ལ་དབང་༔ཡང་ཅིག་རྣལ་འབྱོར་རྡོ་རྗེའི་མིང་མཐའ་ཅན༔དེ་ལ་ཟབ་གསང་ཡོངས་རྫོགས་བཀའ་ཡང་བབས༔ཡུལ་དེར་སྐྱེས་མཆོག་མགོན་གྱི་མིང་མཐའ་ཅན༔དེ་ལ་བདེ་ཆེན་རྒྱལ་པོའི་བཀའ་ཡང་བབས༔ཟླ་སྨད་རྣལ་འབྱོར་ཁྲིམས་ཀྱི་མིང་མཐའ་ཅན༔དེ་ལ་ཁྲོས་མ་ནག་མོའི་བཀའ་ཡང་བབས༔ཡུལ་དེར་སྐྱེས་མཆོག་རྒྱལ་གྱི་མིང་མཐའ་ཅན༔ཡང་ཅིག་རྣལ་འབྱོར་དམ་གྱི་མིང་མཐའ་ཅན༔དེ་ལ་རྟ་མགྲིན་ཡང་ཁྲོས་བཀའ་ཡང་བབས༔ཡང་ཅིག་རྣལ་འབྱོར་རྒྱས་པའི་མིང་མཐའ་ཅན༔དེ་ལ་མཁའ་འགྲོའི་སྒྲུབ་སྐོར་ཡོངས་རྫོགས་སྤྲོད༔གཞན་ཡང་ཡུལ་དེར་བཀའ་བབས་བཅུ་བདུན་ཡོད༔རེ་བརྐོང་ཡུལ་དུ་རྡོ་རྗེ་རྣམ་པར་རྒྱལ༔དེ་ལ་རྡོ་རྗེ་ཕུར་པའི་སྒྲུབ་པ་སྤྲོད༔ཡུལ་དེར་རྣལ་འབྱོར་དགེ་འདུན་